ເກົາຫຼີເໜືອ ຂົ່ມຂູ່ ຄັ້ງໃໝ່ ຕໍ່ເກົາຫຼີໃຕ້ ແລະ ພັນທະມິດ
ອົງການ​ຂ່າວ​ສູນ​ກາງ​ຂອງເກົາຫລີ​ເໜືອ ສັນຍາ​ວ່າ “ຈະ​ທຳການ​ຕອບ​ໂຕ້​ຢ່າງ​ບໍ່​ປານີ” ​ແລະ “ຈະ​​ເກີດສົງຄາມ​ໃຫຍ່​ ​ເພື່ອ​ທ້ອນ​​ໂຮມປະ​ເທດ​ຊາດ” ​
ເກົາຫລີເໜືອໄດ້ທຳການຂົ່ມຂູ່ຄັ້ງໃໝ່ຕໍ່ເກົາຫລີໃຕ້ ແລະພັນທະ ມິດໃນວັນອັງຄານມື້ນີ້ໂດຍກ່າວວ່າ ຕົນເຫັນວ່າການຂະຫຍາຍ ການລົງໂທດເມື່ອມໍ່ໆມານີ້ ຂອງສະພາຄວາມໝັ້ນຄົງສະຫະປະ ຊາຊາດ ແມ່ນເປັນການປະກາດສົງຄາມ ຢູ່ໃນບົດວິຈານທີ່ເຕັມໄປດ້ວຍຄຳເວົ້າແບບທ້າທາຍເກາະຜິດນັ້ນ ອົງການຂ່າວສູນກາງຂອງເກົາຫລີເໜືອ ສັນຍາວ່າ “ຈະທຳການຕອບໂຕ້ຢ່າງບໍ່ປານີ” ແລະ “ຈະເກີດສົງຄາມໃຫຍ່ແລະສົງຄາມທີ່ເປັນທຳເພື່ອທ້ອນໂຮມປະເທດຊາດ” ໃນການຕອບໂຕ້ຕໍ່ການລົງໂທດດັ່ງກ່າວ ບົດວິຈານບໍ່ໄດ້ກ່າວເຖິງ ການຂົ່ມຂູ່ທີ່ຈະທົດລອງນິວເຄລຍ ຂອງເກົາ ຫລີເໜືອໃນອາທິດແລ້ວນີ້ ລຸນຫຼັງການຕັດສິນໃຈຢ່າງເປັນເອກກະສັນ ຂອງສະພາຄວາມໝັ້ນຄົງ ເພື່ອໃຫ້ທຳການລົງໂທດພຽງຢາງ ທີ່ໄດ້ຍິງຈະຫລວດໃນເດືອນທັນວາຜ່ານມາ ໃນວັນອັງຄານມື້ນີ້ ກະຊວງການຕ່າງປະເທດເກົາຫລີໃຕ້ ໄດ້ປະນາມ ອີກຄັ້ງນຶ່ງ ຕໍ່ການຂົ່ມຂູ່ທີ່ຈະທົດລອງນິວເຄລຍຂອງເກົາຫຼີເໜືອ ແລະ ຮຽກຮ້ອງໃຫ້ປະເທດຄອມມິວນິສ ດັ່ງກ່າວ ຈົ່ງ “ເອົາໃຈໃສ່ໃນການສືບຕໍ່ ຕັກເຕືອນຂອງປະຊາຄົມນາໆຊາດ ແລະຢ່າໄດ້ທຳການທ້າທາຍເກາະຜິດໃດໆຕື່ມອີກ ” ໃນວັນອັງຄານມື້ນີ້ກຸງໂຊລໄດ້ປະກາດການຕັ້ງຄະນະກໍາມະການພິເສດ ຂຶ້ນ ເພື່ອຕິດຕາມເບິ່ງບ່ອນທົດລອງນິວເຄລຍຂອງເກົາຫລີເໜືອ ຮູບຖ່າຍຈາກດາວທຽມເມື່ອມໍ່ໆມານີ້ສະແດງໃຫ້ເຫັນວ່າມີກິດຈະການຕ່າງໆເພີ້ມຂຶ້ນຢູ່ໃນບໍລິເວນທີ່ຈະມີການທົດລອງ ບັນດາເຈົ້າໜ້າທີ່ເກົາຫລີໃຕ້ ກ່າວວ່າ ເຂົາເຈົ້າເຊື່ອວ່າການທົດລອງດັ່ງກ່າວ ອາດຈະມີຂຶ້ນໃນເວລາໃດກໍໄດ້